גרסת הסטיישן של מאזדה 6 החדשה ירדה לראשונה מפס הייצור ביפן. אצלנו עוד השנה?
ימים ספורים לאחר שפורסמו תמונות ראשונות של מאזדה 6 החדשה, פרסמה מאזדה הודעה שולית על תחילת הייצור של הרכב החדש במפעלי Hofu ביפן. בתוך ההודעה הזו הסתתרה הפתעה: המכונית הראשונה שירדה מפס הייצור ביפן היא בגרסת סטיישן ובמפרט האירופאי, שכולל מנוע בנפח 2.0 ליטר מסדרת ה-SkyActive.
מאזדה 6 החדשה תוצג בתערוכת מוסקבה שתיפתח בספטמבר, בינתיים בגרסת סדאן בלבד. השיווק של המכונית באירופה (וגם בישראל) צפוי להתחיל עוד לפני סוף השנה הנוכחית, כאשר השוק האמריקאי יקבל את פניה של מאזדה 6 החדשה רק בשנת 2013. על פי התכניות של היצרנית, קצב הייצור במפעלים היפניים צפוי לעמוד על 120,000 מכוניות בשנה. אם תגיע מאזדה 6 לישראל בגרסת הסטיישן, היא צפויה למצוא את עצמה מתמודדת בפלח שוק מצומצם שהתעורר לאחרונה: המתחרות הנוספות בתת-הקטגוריה הזו הן יונדאי i40, פיג'ו 508, סובארו B4, סקודה סופרב, אופל אינסיגניה, טויוטה אוונסיס וכמובן המתחרה מבית - פורד מונדיאו סטיישן.